Stjórnendur tónlistarveitunnar Spotify hafa ákveðið að bregðast við gagnrýni tónlistarfólks og benda þeim sem hlusta á hlaðvörp um COVID-19 á frekari upplýsingar tengdar faraldrinum.
Ákvörðunin er tekin í kjölfar þess að tónlistarmenn á borð við Neil Young og Joni Mitchell ákváðu að fjarlægja tónlist sína af veitunni. Listamennirnir vildu með því lýsa andstöðu sinni við hlaðvarp Joes Rogen sem meðal annars hefur gagnrýnt bólusetningar ungs fólks og hvatt til notkunar lyfsins Ivermectin gegn sjúkdómnum. Háværar raddir voru einnig uppi á samfélagsmiðlum sem hvöttu fólk til að sniðganga Spotify og til að segja upp áskrift sinni.
Forsvarsmenn Spotify sögðu þá brýnt að öll heimsins tónlist og annað hljóðefni væri aðgengilegt en kváðust þó gera sér ábyrgð sína ljósa. Hlaðvarpið Joe Rogan Experience hefur mikla hlustun en Daniel Ek forstjóri Spotify segir nú unnið að því að setja upp sérstaka upplýsingasíðu sem vísar hlustendum hlaðvarpa þangað sem finna má helstu skrif vísindamanna og heilbrigðisyfirvalda um faraldurinn. Ek segir þessa nýju leið verða aðgenglega á næstu dögum
